На заинтересованите лица се предоставя възможност в 30-дневен срок, считанo от датата на публикуване, за предложения, становища и мнения по настоящия Проект за приемане на план-сметка за дейностите по управление на отпадъците и определяне размера на таксата за битови отпадъци за 2026 г.  

На основание чл. 66, ал.1 от Административнопроцесуалния кодекс, настоящият проект за решение е публикуван на интернет страницата на община Лъки - http://www.oblaki.com /.
Предложенията и становищата могат да бъдат внесени  в деловодството на Община Лъки – ул.Възраждане № 18, стая №5 или на е-mail: laki@lakiegov.bg.

ПРОЕКТ

на план-сметка за приходите и разходите за дейностите по сметосъбиране, сметоизвозване, обезвреждане на битови отпадъци в депо, поддържане на чистотата на територии за обществено ползване и определяне размера на таксата за битови отпадъци за 2026 г.

ЛЪКИ
ДОКЛАДНА ЗАПИСКА

от 

инж. Валентин Чавдаров Симеонов – Кмет на община Лъки
Относно: Одобряване на план-сметка за приходите и разходите за дейностите по сметосъбиране, сметоизвозване, обезвреждане на битови отпадъци в депо, поддържане на чистотата на територии за обществено ползване и определяне размера на таксата за битови отпадъци за 2026 г.
Уважаеми дами и господа общински съветници,

Предлагам на Вашето внимание за обсъждане и одобрение план – сметка за приходите и разходите за дейностите по сметосъбиране, сметоизвозване, обезвреждане на битови отпадъци в депо, поддържане на чистотата на територии за обществено ползване и определяне размера на таксата за битови отпадъци за 2026 г.

На основание чл.  66 от Закона за местни данъци и такси (ЗМДТ) изготвената план-сметка, включва необходимите разходи за следните дейности:

· Събиране и транспортиране на битови отпадъци до депо;

· Обезвреждане на битовите отпадъци в депо;

· Поддържане чистотата на уличните платна, площадите, алеите и другите територии  предназначени за обществено ползване;
· Отчисления по чл. 60 и чл. 64 от Закона за управление на отпадъците.
І. Организация на дейностите
Съгласно изискванията на Закона за управление на отпадъците и Закона за местни данъци и такси, община Лъки предоставя на населението услуги по събиране, извозване, обезвреждане на твърди битови отпадъци и поддържане чистотата на териториите за обществено ползване.
Дейностите по сметосъбиране, сметоизвозване и поддържане на чистотата на териториите за обществено ползване се осъществяват от местна дейност „Чистота” към общинска администрация. 
Границите на районите и видът на предлаганите услуги, както и честотата на сметоизвозване за 2026 г. са определени със заповед № 188 от 29.10.2025 г. на  кмета на Община Лъки инж.Валентин Симеонов.
ІІ. Начин на определяне на годишния размер на таксата

Съгласно чл. 67, ал. 1 ЗМДТ основният метод за определяне на размера на таксата е според количеството на битовите отпадъци. От направените проучвания от общинска администрация  се установява, че практически е невъзможно установяването на точното количество изхвърляни отпадъци от отделните носители на правото на собственост или право на ползване върху имотите, за които се дължи ТБО. За да може да се установи това количество е необходимо на всеки жител да бъде зачислен съд за отпадъци (контейнер или кофа) или да има един общ съд и преди всяко изхвърляне на битовите отпадъци същите да се претеглят и да се записват. Това практически е свързано с ангажиране на много повече работна сила и необходима материална база, с усложнена форма на отчитане и създаване на коренно променена организация на сметосъбиране. Практически е невъзможно на всеки един отделен субект на правото на собственост върху недвижим имот, за който се дължи ТБО да се постави по един съд, който субектите да си пълнят самостоятелно и който следва да бъде с индивидуално заключване. Системата за събиране  чрез съдове за групово ползване, с които разполага община Лъки не са пригодени за събиране и отчитане на количеството генерирани отпадъци от отделния ползвател. . Към настоящият момент за въвеждане на реално измерване на количеството е необходимо закупуване на техника, съдове и изграждане на обособени за събиране на отпадъци помещения, служители, които да контролират измерването на изхвърляните от сградите с режим на етажна собственост битови отпадъци, както и внедряване на изцяло нова система за сметосъбиране и сметоизвозване. За всичко това е необходимо технологично време и огромен финансов ресурс, с какъвто Община Лъки към настоящия момент не разполага. При дадената оперативна самостоятелност на Общинския съвет, за да се спази другия основен принцип „постигане на по-голяма справедливост при определяне и заплащане на местните такси”, най - справедливо би било да продължим да използваме действащият към настоящият момент и сравнително най-справедлива основа за определяне размера на ТБО - данъчната оценка на жилищните имоти на граждани и юридически лица, и отчетната стойност на нежилищните имоти, в случай, когато носител на правото на собственост върху недвижим имот, за който се дължи ТБО е юридическо лице. 
Съгласно ЗИД на ЗМДТ (Обн. ДВ. бр.81 от 24 септември 2024 г.) измененията на чл. 67, ал. 1 и ал. 3-18 от ЗМДТ, ще влязат в сила от 1 януари 2026 г., а измененията на чл. 67, ал. 2  ще влязат в сила от 31.12.2025 г., в следствие на което приетата с ПМС № 93 от 4 април 2024 г., обнародвано в ДВ бр. 31 от 09.04.2024 г., Наредба за реда за изготвяне и образеца на план-сметката за относимите разходи за извършване на дейностите по предоставяне на услугите, за които се заплаща таксата за битови отпадъци, и за начина на изчисляване размера на таксата при прилагане на основите, предвидени в закона за местните данъци и такси, към настоящия момент е неприложима. На интернет страницата на Министерство на финансите в раздел Законопроекти е публикуван проект на Закона за държавния бюджет на Република България за 2026 г., където в § 13 в Закона за изменение и допълнение на Закона за местните данъци и такси е разписано, че когато до 31 януари 2026 г. общинските съвети не са одобрили план-сметката за 2026 г. по чл. 66, ал. 3 и/или не са приели актове по чл.67, ал.3 и ал.6, през 2026 г. се прилагат разпоредбите на глава трета  Местни такси в редакцията към ДВ, бр.97 от 6.12.2016 г., в сила от 1.01.2017 г. и § 1, т.16 от Допълнителните разпоредби в редакцията към ДВ, бр.97 от 6.12.2016 г., в сила от 1.01.2017 г., т.е предвижда се отново отлагане на влизането в сила на посочените по-горе разпоредби.
       
Общинския съвет определя такса битови отпадъци ТБО както следва: за физическите лица върху данъчната оценка, а за юридическите лица върху по-високата между отчетната стойност и данъчната оценка или когато има подадена  молба за брой съдове, съответно вида на съда за ТБО плюс чистота на местата за обществено ползване и депо.
        Съгласно чл. 71 от ЗМДТ не се събира такса в три случая за:

1. сметосъбиране и сметоизвозване, когато услугата не се предоставя от общината или ако имотът не се ползва през цялата година и има справка от EVN, че няма потребление на ел.енергия към подадената декларация по образец от собственика в общината по местонахождението на имота.

2. поддържане чистотата на териториите за обществено ползване - когато услугата не се предоставя от общината;

3. обезвреждане на битовите отпадъци и поддържане на депа за битови отпадъци и други съоръжения за обезвреждане на битови отпадъци - когато няма такива.

4. такса за битови отпадъци за услугите, предоставени на молитвени домове, храмове и манастири, в които се извършва богослужебна дейност от законно регистрираните вероизповедания в страната заедно с поземлените имоти, върху които са построени, при условие, че имотите не се ползват със стопанска цел, несвързана с пряката им богослужебна дейност

Съгласно чл. 8, ал. 1 от ЗМДТ Общинският съвет определя размера на таксите при спазване на следните принципи:

1. възстановяване на пълните разходи на общината по предоставяне на услугата;

2. създаване на условия за разширяване на предлаганите услуги и повишаване на тяхното качество;

3. постигане на по-голяма справедливост при определяне и заплащане на местните такси.

В проекта на план-сметката, предложена за одобряване са включени разходите, съгласно чл. 66, ал. 1, както следва: Общ размер на предвидените разходи за 2026 г. са 325 000 лв. съгласно Приложение № 1, състоящи се както следва:
1. Разходи за събиране на битовите отпадъци и транспортирането им до депата или други инсталации и съоръжения за третирането.


Извършването на дейностите по събирането и извозването на битовите отпадъци на територията на община Лъки, се осъществява от един шофьор и трима сметосъбирачи, по график съгласно Заповед № 188 от 29 октомври 2025 г. на кмета на Община Лъки за определяне на границите на районите и честотата на сметосъбиране на територията на община Лъки за 2026 г., с два специализирани сметосъбирачни автомобила. За тази  дейност за 2026 г. са планирани 115 188 лв. В тази сума са включени средствата за работни заплати, осигурителни плащания за сметка на работодателя, други плащания, както и всички разходи за издръжка на дейностите по събиране и транспортиране на битови отпадъци до регионално депо гр. Асеновград – материали, ремонти, такси, данъци, технически прегледи, винетки, гориво и смазочни материали.

2. Разходи за проучване, проектиране, изграждане, поддържане, експлоатация, закриване и мониторинг на депата за битови отпадъци или други инсталации или съоръжения за обезвреждане, рециклиране и оползотворяване на битови отпадъци, включително отчисленията по чл. 60 и чл. 64 от Закона за управление на отпадъците (ЗУО).

Съгласно тази наредба определения размер на обезпеченията и отчисленията по години са следните: за 2013г. - 15 лв, за 2014г.- 22лв, 2015г. – 28 лв., 2016г. – 36 лв., 2017г. – 40 лв., 2018г. – 45 лв., за 2019г. – 57 лв., 2020 г. – 69 лв., 2021 г. – 82лв. за 2022 г., 2023 г., 2024 г., 2025 г., 2026 г. и всяка следваща година – 95 лв. на тон .Общо за тази дейност планираните средства  за 2025 г. са  в размер 43 865 лв.

За 2026 г. дължимата сума за депониране на ТБО (твърди битови отпадъци) в регионално депо Асеновград е в размер на 20,80 лева без ДДС за тон депониран отпадък.


 През последните седем години дължимата сума за депониране на ТБО (твърди битови отпадъци) се запази в размер на 20,80 лева без ДДС за тон депониран отпадък

3. Разходи за почистване на уличните платна, площадите, алеите, парковите и другите територии от населените места, предназначени за обществено ползване.



Извършването на дейностите по поддържането на чистотата на териториите за обществено ползване в  община Лъки се осъществява от Дейност – Чистота  към ОбА от 9 общи работника. За тази дейност за 2026 г. са планирани 165 947 лв. В тази сума са включени средствата за работни заплати, осигурителни плащания за сметка на работодателя, други плащания, както и всички разходи за издръжка на дейността, материали необходими за поддържане на чистотата на териториите за обществено ползване и др.
Основна цел на община Лъки е подобряване на качеството на живот на жителите на общината, като привлекателно място за живеене, и подпомагане развитието на стопанския сектор на територията ѝ. С извършване на дейността по сметосъбиране и сметоизвозване на битовите отпадъци на територията на община Лъки и поддържане чистотата на териториите за обществено ползване, в изпълнение на изискванията на националното законодателство за управление на отпадъците, се полагат усилия за гарантиране на нормални санитарно-хигиенни условия на живот на територията на общината, недопускане замърсяване на обществени площи с битови отпадъци и образуване на нерегламентирани сметища.

Предвид гореизложеното определянето на таксата за битови отпадъци за 2026 г. е разработена на база досегашната основа, определена в Наредба за определянето и администрирането на местните такси и цени на услуги, предоставяни от община Лъки, както следва:
1. За жилищни имоти - в промили пропорционална върху данъчната оценка на имота, за всяка услуга по отделно.
2. За нежилищни имоти

2.1. За подалите декларация за ползване на индивидуални съдове за отпадъци, таксата да се изчислява в лева според количеството битови отпадъци, като заплащат и определения промил върху данъчната оценка и/или върху отчетната стойност на имота, за услугата по поддържане чистотата на териториите за обществено ползване.

2.2.За неподалите декларация, намиращи се в границите на организираното сметосъбиране, размерът на таксата за сметосъбиране и сметоизвозване се определя:

- за граждани – върху данъчната оценка на имота 

- за предприятия -  пропорционално върху по-високата между отчетната им стойност и данъчната оценка.

3. За имоти, намиращи се извън районите на организираното сметосъбиране и сметоизвозване на битовите отпадъци – определения промил за обезвреждане в депо и определения промил за поддържане чистотата на териториите за обществено ползване.


В тази връзка е разработен проект на План–сметка за необходимите средства за дейност „Сметосъбиране, извозване и обезвреждане на битови отпадъци и поддържане чистотата на териториите за обществено ползване“ за 2026 г.


Във връзка с гореизложеното предлагам, след обсъждане да вземете решение на основание чл. 21, ал. 1, т. 7 от ЗМСМА, чл. 66 от ЗМДТ и чл. 20 от Наредбата за определянето и администрирането на местните такси и цени на услуги в община Лъки. 

                                                                                            ПРОЕКТ НА РЕШЕНИЕ:

Общински съвет – Лъки на основание чл. 21, ал. 1, т. 7 и ал. 2 от Закона за местното самоуправление и местната администрация, при спазване на изискванията на чл. 66, ал. 3, т. 2, чл. 8, ал. 1 и чл. 9 от Закона за местните данъци и такси и във връзка с чл. 66, ал. 1 и чл. 69, ал. 2 от АПК,

I.Общински съвет Лъки приема План – сметката за необходимите средства за дейност „Сметосъбиране, извозване и обезвреждане на битови отпадъци и поддържане чистотата на териториите за обществено ползване“ за 2026 г. съгласно Приложение 1.

II.Таксата битови отпадъци за 2026г. запазва размера на такса битови отпадъци от 2025г. съгласно Приложение 2.

